39. schôdza NR SR - 1.deň - B. popoludní
Dátum: 2025-09-09
Poslanec: Hargaš, Ján (PS)
Druh vystúpenia: Vystúpenie v rozprave

66. Symptomatické, že v rozprave o digitalizácii mám problém sa prihlásiť. No, pán minister, aj vás pochválim, varujem vás na úvod, lebo vy ste pochválili mňa, tak budem grand, pochválim aj ja vás. Povedali ste, že toto je projekt digitalizácie životných situácií. Ja sa priznám, že to je taká moja srdcovka tento projekt celý, ktorý sme rozbiehali na ministerstve pár rokov dozadu spolu s mojím tímom. Je to financované z plánu obnovy a pointa celého tohto projektu je, že dlho sa na Slovensku stavali informačné systémy, len aby sa stavali informačné systémy, ale nikto sa nezamyslel nad tým, že na druhej strane nejaký občan, ktorý sa nachádza v nejakej životnej situácii, narodilo sa mu dieťa, prišiel o prácu, kupuje si vozidlo, čokoľvek, a teraz štát by mal tie služby nejakým spôsobom stavať tak, aby jemu uľahčil ten život, nie aby si postavil informačný systém. Čiže o tomto sa tu, fú, rozprávalo. V digitalizácii od roku 2008 je prvá zmienka v strategických dokumentoch, že štát bude robiť služby podľa životných situácií občana, 2008. Čiže teraz sme v roku 2025 a konečne sa to robí, však to je super a, a teda ďakujem za pochvalu, že vnímate dôležitosť tohto projektu, ktorý sme rozbehli, teda ktorý sme presadili do plánu obnovy a potom ho aj môj tím a tímy na ostatných ministerstvách rozbehli. Čiže to je poďakovanie a teda ja pochválim tiež aj vás na oplátku, že naozaj je to dobrá vec, tento zákon, ale neboli by sme opozícia, keby sme tam nemuseli, žiaľ, dodať ale . My sme ho aj v prvom čítaní podporili, pretože tam nebol žiaden problematický bod. Naozaj ide o zoptimalizovanie služieb. V celom tom programe digitalizácie životných situácií sa má zjednodušiť fungovanie až 16 životných situácií od narodenia až po úmrtie, čímkoľvek človek prechádza v živote. Tento zákon vstupuje do piatich, čiže až tretinu životných situácií bude riešiť aj tento zákon. Čiže naozaj dobrý zákon, preto sme ho v prvom čítaní podporili, že poďme, poďme takéto niečo presadiť. A boli sme pripravení to podporiť aj v druhom, v druhom čítaní, lebo naozaj dobré zmeny, a potom sa stalo to, čo tu už kolega Šmilňák predostrel. Prišiel výbor a prišli pozmeňováky, a to ma trochu mrzí. Jednak ma to mrzí, že to trochu ukazuje, že ten proces nejde úplne tak, ako by ste si asi predstavovali, že prišli štyri pozmeňováky a tri z nich sa týkajú toho, čo naozaj ten zákon rieši. Čiže digitalizáciu, optimalizáciu, odstraňovanie byrokratickej záťaže, to všetko mohlo byť už v tom pôvodnom návrhu zákona. Dobre, budiž, dalo by sa to nejak prekusnúť. Prekusnúť sa ale nedá ten štvrtý pozmeňovák, ktorý tu aj teraz predniesla pani poslankyňa Laššáková, pretože ten štvrtý sa týka niečoho, čo vôbec neriešil pôvodný návrh zákona, je to o dôchodkoch obecných policajtov. Ja som si pre potreby tejto rozpravy spravil aj takú kategorizáciu prílepkov, že nie je to úplne taký že najhorší prílepok, že by ste vstupovali do zákona o jadrovej energetike, ale predsa len nesúvisí táto zmena v dôchodkovom zabezpečení policajtov s tým, pardon, áno, mestských policajtov s tým, čo bol pôvodný zámer zákona. Čiže je to taký prílepok nižšej kategórie, tak by som ho nejak zaklasifikoval, aby sme sa v tom vedeli vyznať. Čiže nie je to úplne prílepok na päťku, ale taký prílepok na tri mínus, štyri, tam niekde. Čo na začiatok školského roka alebo parlamentnej sezóny nie je úplne dobrý štart. Čiže to je, to je aj ten dôvod, prečo, žiaľ, my nebudeme môcť podporiť tento zákon v druhom, v druhom čítaní, aj keď sme chceli. Naozaj sme chceli a, a ja som na tom mal osobný záujem, aby sme to mohli podporiť, lebo mi na tom záleží, na tomto celom programe. Takže škoda, že ste tam doniesli, jednak, že ste ich doniesli 24 hodín pred tým, ako tu o tom rokujeme, že tie pozmeňováky nie sú malé, že sú to, sú to zložité, zložité zmeny, ktoré je si treba prediskutovať aj s ľuďmi, ktorí tomu rozumejú. Čiže prišli až na výbore, takže si ich kolegyňa Simona Petrík z výboru našla na stole. Čiže to je prvá výhrada. Dobre, cez to by sa dalo nejak prekusnúť, že už sme si zvykli, dalo by sa to, naštudovali sme si to, zistili sme, že tri z tých pozmeňovákov sú vlastne v poriadku, ale teda ten štvrtý sa týka tej obecnej polície a ten v poriadku nie je. A ešte by som to chcel opraviť, lebo pani poslankyňa Laššáková, keď čítala pozmeňovák tu v pléne, povedala, že ten zákon obsahuje stať o obecnej polícii. No nie, zákon práveže neobsahuje stať o obecnej polícii, tú stať ste tam doniesli tým štvrtým pozmeňovákom na výbore a ešte teda očividne ste strelili capa, lebo ten štvrtý pozmeňovák teraz musíte meniť piatym pozmeňovákom, ktorý predniesla pani poslankyňa tu v pléne a ako mňa to mrzí. Naozaj úprimne ma to mrzí, že však poznáte ma, že ja som konštruktívny v tej kritike, že naozaj sme to chceli podporiť a chceli sme, chceli sme tento zákon, tento zákon aj našimi hlasmi nejak, nejak posunúť do praxe a mrzí ma, že tým procesom sme, no nie my, vy ste na ňom spravili takú škvrnu, ktorú, žiaľ nemôžme, nemôžme ignorovať a tým pádom nemôžme, nemôžme pri tomto zákone hlasovať za. Čiže asi, asi toľko, toľko k tejto zmene. Prajem, prajem implementačným tímom aj na MIRRI, aj na Sociálnej poisťovni, ktoré touto cestou pozdravujem, aby sa implementácia podarila, pretože zákon, to je len začiatok. Čiže prajem im, aby sme naozaj dotiahli tento program dokonca, máme na to ešte približne rok do konca plánu obnovy, tak pevne verím, že takto o rok si budeme naozaj môcť vychutnať zlepšenie životných situácií, ktorých sa tento, tento zákon, zákon týka a teda vzhľadom na to, že ste k nemu prilepili niečo, čo ste potom ešte museli aj v pléne opravovať, tak sa pri zákone ako celku zdržíme. Ďakujem za pozornosť.